
2025 áprilisában lehetőségem nyílt részt venni az Erasmus+ Blended Intensive Programme (BIP) keretében megrendezett mobilitáson a Selye János Egyetemen, Komáromban. Ez a program egyesítette az online és a személyes tanulási formákat, lehetőséget biztosítva a nemzetközi együttműködésre és a közös tanulásra.
  A BIP program célja a kollaboratív online tanulás és csapatmunka elősegítése volt, amely során különböző országokból érkező hallgatók közösen dolgoztak projekteken. A program során online konzultációkon vettünk részt, ahol különböző témákban mélyítettük el ismereteinket, majd a személyes találkozó (5 fizikai jelenléti nap) során Komáromban folytattuk a közös munkát. 
A programon részt vettek a Milton Friedman Egyetem hallgatói Budapestről, a Selye János Egyetem hallgatói, illetve a Sapientia EMTE Csíkszredai Karának hallgatói. 
Az online előadásokon különböző témakörökbe nyerhettünk betekintést, íme néhány példa a teljesség igénye nélkül: kritikus gondolkodás, környezetpolitika aktuális kihívásai, projektmenedzsment és projekttervezés a fenntartható vállalkozásban, vállalati fenntarthatóság a KKV-k esetében. 
A tanulmányi program során különös hangsúlyt fektettünk a fenntarthatóság és a vállalati társadalmi felelősségvállalás témaköreire. Előadások keretében ismerkedtünk meg a témák elméleti hátterével, majd csoportmunkában dolgoztunk ki projekteket, amelyeket a program végén prezentáltunk. Ez a folyamat nemcsak a szakmai ismereteinket bővítette, hanem fejlesztette a csapatmunkában való együttműködési képességeinket is. Hétfőn csapatokat alkotva csapatépítő feladatokon vettünk részt, majd sor került egy kis városnézésre, illetve szabadulószobában is kipróbálhattuk magunkat. Kedden főként szakmai előadásokat hallgattunk végig, különböző témákat érintve.
Szerdán projektfeladat kiosztására került sor, egy esettanulmányt kellett megoldani a Heineken Hurbanovo fenntartható gazdálkodásával kapcsolatban a Danubius Multifunkciós Központban. Csütörtökön folytatódott az esettanulmány megoldása, majd pénteken az esettanulmány csapatonkénti bemutatása került megrendezésre. A tanulmányi program mellett számos kulturális és közösségi programon is részt vettünk, amelyek lehetőséget biztosítottak a résztvevők közötti kapcsolatok elmélyítésére. Ezek a programok hozzájárultak ahhoz, hogy jobban megismerjük egymás kultúráját és szokásait, valamint erősítették a nemzetközi együttműködés élményét.​ A hétfői napon a szabadidős tevékenységként körbenéztünk a városban, kedden Budapestre mentünk várost nézni. Szerdán Győrbe látogattunk el, csütörtökön a Heineken Hurbanovo gyárba nyerhettünk betekintést, majd pénteken Bécsben sétáltunk és megnéztünk a város főbb nevezetességeit. 
[bookmark: _GoBack]Összességében egy nagyon tartalmas, élményekkel és tapasztalattal teli mobilitáson vehettünk részt.
